贈知命
作者：陳師道
朝代：宋

paragraphs: 黑頭居士元方弟，不肯作公稱法嗣。
外人怪笑那得知，他日靈山親授記。
學詩初學杜少陵，學書不學王右軍。
黄塵扶杖笑鄰女，白衫騎馿驚市人。
靜中作業此何因，醉裏逃禪却甚真。
顧我無錢呼畢曜，有人載酒尋子雲。
君家魯直不解事，愛作文章可人意。
一人可以窮一家，怪君又以才爲累。
請將飲酒換吟詩，酒不窮人能引睡。
不須無事與多愁，老不欲醒惟欲醉。